Komisijos sprendimas
2001 m. gruodžio 18 d.
patvirtinantis Belgijos ir Nyderlandų pateiktas Aujeskio ligos likvidavimo programas dėl papildomų garantijų, susijusių su Belgijos ir Nyderlandų teritorijoms skirtomis kiaulėmis, ir iš dalies keičiantis Sprendimus 93/244/EEB ir 2001/618/EB
(pranešta dokumentu Nr.C(2001) 4384)
(2001/905/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis [1], su paskutiniais pakeitimais, padarytais Direktyva 2000/20/EB [2], ypač į jos 9 straipsnio 2 dalį,
kadangi:
(1) Papildomos garantijos, susijusios su Aujeskio ligos likvidavimo programų, taikomų Bendrijos vidaus prekybai kiaulėmis, įgyvendinimu, ir valstybių narių teritorijų, kuriose vykdomos ligos kontrolės programos, sąrašai yra nustatyti Komisijos sprendime 93/244/EEB [3] su paskutiniais pakeitimais, padarytais Sprendimu 2001/746/EB [4], kuris nuo 2002 m. liepos 1 d. bus panaikintas ir pakeistas Sprendimo 2001/618/EB [5] su pakeitimais, padarytais Sprendimu 2001/746/EB, nuostatomis.
(2) Belgija ir Nyderlandai atitinkamai 2001 m. rugsėjo 14 d. ir 2001 m. spalio 18 d. oficialiais raštais pateikė Komisijai informaciją apie jose įgyvendinamas Aujeskio ligos kontrolės ir likvidavimo programas. Programos padėtų likviduoti Aujeskio ligą Belgijos ir Nyderlandų teritorijoje ateityje.
(3) Pagal Direktyvos 64/432/EEB 9 straipsnio 2 dalį Komisija išnagrinėjo programas. Programos atitinka minėtos direktyvos 9 straipsnio 1 dalyje nustatytus kriterijus ir todėl gali būti patvirtintos.
(4) Sprendimai 93/244/EEB ir 2001/618/EB privalo būti iš dalies pakeisti, į juose nustatytus valstybių narių ir jų regionų, kuriuose įgyvendinamos patvirtintos ligos kontrolės programos, sąrašus įtraukiant Belgijos ir Nyderlandų teritorijas, kad Belgija ir Nyderlandai galėtų pareikalauti tam tikrų papildomų garantijų, susijusių su Bendrijos vidaus prekyba kiaulėmis.
(5) Belgijos ir Nyderlandų valdžios institucijos kiaulių judėjimui šalies viduje taiko taisykles, kurios yra bent jau lygiavertės Bendrijos teisės aktuose nustatytoms papildomoms garantijoms.
(6) Tačiau šių papildomų garantijų neturi būti reikalaujama iš valstybių narių arba jų regionų, kurie yra laikomi neapimti Aujeskio ligos.
(7) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Patvirtinamos Belgijos ir Nyderlandų pateiktos Aujeskio ligos likvidavimo programos.
Papildomos garantijos, kurių gali pareikalauti Belgija ir Nyderlandai Bendrijos vidaus prekybai kiaulėmis, atitinka numatytąsias Sprendime 93/244/EEB iki 2002 m. liepos 1 d. ir Sprendime 2001/618/EB bei jo vėlesniuose pakeitimuose po nurodytos datos.
2 straipsnis
Sprendimo 93/244/EEB I priedo ir Sprendimo 2001/618/EB II priedo tekstai pakeičiami šio sprendimo priedo tekstu.
3 straipsnis
Šis sprendimas taikomas nuo 2002 m. sausio 1 d.
4 straipsnis
Šis sprendimas skirtas valstybėms narėms.
Priimta Briuselyje, 2001 m. gruodžio 18 d.